รางวัลปีใหม่พนักงาน
เทศกาลปีใหม่ บริษัท ห้างร้านหรือนายจ้าง มักมีโปรแกรมเสริมสร้างขวัญกำลังใจให้แก่ลูกจ้างและพนักงานของตน นายจ้างหลายแห่งจัดงานเลี้ยงวันขึ้นปีใหม่ให้แก่ลูกจ้าง พนักงาน บางแห่งมีเงินเยอะก็แจกรางวัล รางวัลอาจเป็นเงินสด ทองคำ สิ่งของเครื่องใช้ต่างๆ บางแห่งแจกโล่หรือแจกประกาศเกียรติคุณความดี บางแห่งมีการแจกโบนัสเป็นเงินสดให้อีกด้วย ช่วงปีใหม่ลูกจ้างหรือพนักงานหน้าตายิ้มแย้มแจ่มใส
29 ต.ค. 2565

เทศกาลปีใหม่ บริษัท ห้างร้านหรือนายจ้าง มักมีโปรแกรมเสริมสร้างขวัญกำลังใจให้แก่ลูกจ้างและพนักงานของตน นายจ้างหลายแห่งจัดงานเลี้ยงวันขึ้นปีใหม่ให้แก่ลูกจ้าง พนักงาน บางแห่งมีเงินเยอะก็แจกรางวัล รางวัลอาจเป็นเงินสด ทองคำ สิ่งของเครื่องใช้ต่างๆ บางแห่งแจกโล่หรือแจกประกาศเกียรติคุณความดี บางแห่งมีการแจกโบนัสเป็นเงินสดให้อีกด้วย ช่วงปีใหม่ลูกจ้างหรือพนักงานหน้าตายิ้มแย้มแจ่มใส 
การให้รางวัลแก่พนักงาน ลูกจ้าง ส่วนใหญ่ใช้วิธีจับสลากให้รางวัลแก่ผู้ที่โชคดี เว้นแต่การแจกเงินโบนัสตามระเบียบข้อบังคับของบริษัทหรือนายจ้างที่มักจ่ายให้ทุกคน  
การให้รางวัลแก่พนักงานและลูกจ้าง บริษัท นายจ้าง พนักงาน ลูกจ้าง  มีหน้าที่ทางภาษีตามประมวลรัษฎากรอย่างไรบ้าง สรุปได้ ดังนี้
ภาษีมูลค่าเพิ่ม หากแจกรางวัล เป็นสิ่งของ ทองคำ เครื่องใช้สอยต่างๆ ให้แก่พนักงานหรือลูกจ้างผู้โชคดี ถ้านายจ้างเป็นผู้ประกอบการจดทะเบียนภาษีมูลค่าเพิ่มต้องเสียภาษีมูลค่าเพิ่มตามมูลค่ารางวัลที่แจกโดยใช้ราคาตลาดเป็นมูลค่าฐานภาษีในวันที่แจกรางวัล โดยไม่ต้องจัดทำใบกำกับภาษี และภาษีซื้อที่เกิดขึ้นก็สามารถขอคืนหรือนำไปหักออกจากภาษีขายได้เพราะเกี่ยวข้องกับกิจการ  แต่ถ้าแจกรางวัลเป็นเงินสดซึ่งไม่ถือว่าเป็นสินค้าไม่ต้องเสียภาษีมูลค่าเพิ่ม หรือถ้าแจกสินค้าที่ไม่อยู่ในระบบภาษีมูลค่าเพิ่ม เช่น ข้าวสาร ก็ไม่ต้องเสียภาษีมูลค่าเพิ่มเช่นเดียวกัน  
สำหรับประกาศเกียรติคุณที่พนักงานหรือลูกจ้างได้รับ ไม่สามารถตีราคามูลค่าได้ ได้แต่เพียงความอิ่มเอมทางจิตใจเท่านั้น ไม่ต้องเสียภาษีมูลค่าเพิ่ม 
ภาษีเงินได้บุคคลธรรมดารางวัลสิ่งของ ทองคำ เครื่องใช้สอยต่างๆ หรือเงินสดที่พนักงานหรือลูกจ้างผู้โชคดีได้รับ ลูกจ้างหรือพนักงานต้องนำมูลค่ารางวัลหรือเงินสดที่ได้รับไปรวมคำนวณกับเงินเดือนค่าจ้างที่ได้รับทั้งปีเพื่อคำนวณเสียภาษีเงินได้บุคคลธรรมดาต่อไป โดยใช้แบบแสดงรายการภาษีเงินได้บุคคลธรรมดาประจำปีภาษี (ภ.ง.ด.91) เพราะรางวัลที่ได้รับเป็นประโยชน์เพิ่มที่ได้รับจากนายจ้าง ถือเป็นเงินได้พึงประเมินตามมาตรา 40 (1) แห่งประมวลรัษฎากร
ภาษีเงินได้หัก ณ ที่จ่าย บริษัทหรือนายจ้างที่แจกรางวัลเป็นเงินสด สิ่งของ ทองคำ  เครื่องใช้สอยต่างๆ ให้แก่พนักงานหรือลูกจ้างผู้โชคดี ต้องหักภาษีเงินได้ ณ ที่จ่ายโดยมีวิธีการคำนวณภาษีเช่นเดียวกับการจ่ายเงินเดือนค่าจ้าง ทั้งนี้ ให้นำเงินเดือนค่าจ้างที่ได้รับทั้งปี รวมกับมูลค่ารางวัลที่ได้รับ แล้วคำนวณหักค่าใช้จ่ายและค่าลดหย่อน เหลือเท่าใดเป็นเงินได้สุทธิ  จึงนำไปคำนวณภาษีเงินได้บุคคลธรรมดา จะได้จำนวนภาษีที่ต้องชำระทั้งหมด แล้วให้นำภาษีต้องชำระที่คำนวณได้จากเงินเดือนค่าจ้างทั้งปีมาหักออก จะได้จำนวนภาษีหัก ณ ที่จ่ายในการแจกรางวัลครั้งนั้น  
บริษัท ที่แจกรางวัลให้พนักงานหรือลูกจ้าง คงทราบแล้วว่า รางวัลควรให้เป็นเงินสดหรือสิ่งของจึงจะยุ่งยากน้อยที่สุดสำหรับตนเอง การจัดเลี้ยงวันขึ้นปีใหม่ให้แก่พนักงานหรือลูกจ้าง รายจ่ายหรือภาษีซื้อที่เกิดขึ้นจากการจัดเลี้ยงวันขึ้นปีใหม่ สามารถนำมาหักเป็นรายจ่ายทางภาษีได้และขอคืนภาษีซื้อหรือนำไปหักจากภาษีขายได้เพราะเกี่ยวข้องกับกิจการ ขอให้นายจ้างและลูกจ้างมีความสุขในเทศกาลปีใหม่ สวัสดีครับ